Jehan de Verranges, clerc licencie en loiz et en decrex, conseillier de monseigneur le duc de Bourgoingne et son bailli de Diion et Andry Pastey maistre des comptes d’icelli seigneur a Diion, et ses commissaires ou dit bailliaige sur le fait des nouveaulx acquests, a Laurent le Grain jadiz prevost de Diion et Girardin de Bourbonne et gent de nostre dit signeur commis ou dit fait des nouueaulx acquestz salut. Nous auons receues les lettres de nostre dit signeur desquelles la teneur s’ensuit: Philippe, filz de roy de France, duc de Bourgoingne, conte de Flandres, d’Artoiz et de Bourgoingne, palatin, sire de Salins, conte de Rethel, et seigneur de Malines, a noz commis sur le fait des nouueaulx acques ou bailliaige de Dijon, salut. Receue auons humble supplicacion de noz bien amez en Dieu le religieux prieur et conuent du monastere de Saint Estienne de Diion, contenant que comme feu de bonne memoire et nostre tres chier seigneur et pere le Roy Jehan cui dieu pardoint, pour lorsqu’il tenoit en son demaine nostre duchie de Bourgoingne, par la singuliere devocion qu’il avoit audit saint Estienne, et pour estre participans a tousiours maiz, lui et les siens, ou divin office qui continuelment est fait et celebre oudit monastere, et par especial pour celebrer en son viuant par les diz supplians une messe du saint Esperit tous les mois de l’an et apres son trespas une messe de requiem a tousiours maiz, pour le remede de son ame et de ses enffens, eust donne et octroye de sa grace especiaul aux diz supplians que ilz peussent acquerir, tenir et possider perpetuelment deux cens liures de rentes, a l’assiete ancienne de Bourgoingne, avec les rentes que ilz tenoient pour lors pour conuertir à l’euure et augmentacion de la pitance dudit conuent qui estoit et est tres petitement fondee. Et sur ce obtindrent de nostre dit feu signeur et pere ses lettres en laz de soye et cire vert comme par icelles puet apparoir; lesqueles furent lors receues par les gens des comptes audit lieu de Diion; ausqueles gens lesdiz suplians baillerent leurs lectres obligatoires de dire, et celebrer lesdites messes en la maniere que dit est, lesqueles ilz ont depuis dictes et celebrees bien et deuotement et sont encore comme il appartient. Et au tiltre que dessus les diz suplians tant par laiz a eulz faiz comme autrement aient acquiz certainnes terres et rentes qui ne montent pas jusques a la somme dessus dicte. Et il soit ainsi que par vertu de vostre commission donnee sur ledit fait vous aiez mis en nostre main les dictes terres et rentes ainsi acquises par les diz supplians comme dit est, en voulant pour ce avoir aucune finance d’eulz et senz leur en vouloir faire aucune recreance qui est contre la teneur des dictes lettres et en leur tres grant preiudice et dommaige, si comme ilz dient, requerans humblement notre remede et provision. Sur ce pourquoy, nous ces choses considerees inclinans a la dicte suplicacion, vous mandons que soubz nostre dicte main et par la maniere de recreance, vous souffrez et laissiez les diz suplians jouir et user paisiblement de leurs dictes terres et rentes ainsi par eulz acquises, jusques au jour de Pasques charnelz prochain venant, afin que ce pendent ilz puissent monstrer et exhiber les dictes lettres et autres munimens dont ilz se vouldront aidier pour obtenir sur ce nostre dicte main levée, senz leur fere aucun empeschement au contraire, car ainsi nous plaist il estre fait de grace especial par ces presentes lettres non obstant quelsconques subreptices lettres a ce contraires. Donne a Paris le XXIe jour de decembre, l’an de grace mil CCC IIIIxx et seze. Ainsi signe. Par le conseil ou quel vous estiez. — Damel. — Par vertu et auctorite desquelles lettres de nostre dit signeur dessus transcriptes, nous vous mandons et a chascun de vous si comme a luy appartiendra que les religieux, prieur et conuent du monastere de Saint Estienne de Dijon, nommez en ycelles lettres, vous faites, souffrez et laissiez jouir et user paisiblement des chouses contenues esdites lettres parmi et soubz la main de nostre dit signeur et par maniere de recreance, jusques au terme et par la maniere contenues en ycelles, senz leur fere aucun empeschement au contraire. Donne soubz noz seelx le XXV° jour de janvier l’an mil CCC IIIIxx et seze. Marestalli.